**אדווין לונגסדן לונג** (באנגלית: **Edwin Longsden Long**‏; 12 ביולי 1829 – 15 במאי 1891) היה צייר ז'אנר בריטי, שצייר גם ציורים היסטוריים ומקראיים.

ביוגרפיה
--------

לונג נולד בבאת', סומרסט, בנו של ג'יימס לונג, בעל מספרה, והתחנך בבית הספר של ד"ר וינר בבאת'. לאחר שאימץ את מקצועו של צייר, הגיע לונג ללונדון ולמד במוזיאון הבריטי. לאחר מכן הוא היה תלמיד בבית הספר של ג'יימס מתיוס ליי (אנ') בלונדון, והתאמן תחילה כאמן פורטרטים.

לונג הכיר את ג'ון פיליפ וליווה אותו לספרד, שם בילו זמן רב. לונג הושפע רבות מציוריהם של דייגו ולאסקס וציירים ספרדים אחרים, ותמונותיו הקודמות, כמו "לה פוסדה" (1864) ו"לזרילה והקבצן העיוור" (1870), צוירו בהשפעה ספרדית. תמונותיו החשובות הראשונות היו "הסופליאנטס" (1872) ו"שוק הנישואין הבבלי" (אנ') (1875) (שניהם נרכשו לאחר מכן על ידי תומאס הולוואי). בשנת 1874 הוא ביקר במצרים ובסוריה, ובהמשך עבודתו קיבלה כיוון חדש. הוא הושפע מהארכאולוגיה של המזרח התיכון וצייר סצינות מזרחיות כולל "החג המצרי" (1877), "האלים ויוצריהם" (1878).

לונג נבחר לעמית של האקדמיה המלכותית לאמנויות בשנת 1870 ולאקדמאי (RA) בשנת 1881. תמונותיו תמיד משכו תשומת לב והתמונה ״דיאנה או ישו?״ (1881) שיפרה מאוד את המוניטין שלו באותה תקופה. תמונותיו התאימו לטעם ופנו לרגש הדתי של חלק גדול מהציבור, ופופולריותם הוגברה על ידי תפוצה רחבה של תחריטים. כתוצאה מכך הוא היה נחוש להציג את תמונותיו הבאות בגלריה נפרדת משלו ברחוב בונד, לונדון בשנת 1883, ובשנים שלאחר מכן.

לונג נפטר מדלקת ריאות כתוצאה משפעת, בביתו בהמפסטד, ב־15 במאי 1891, בשנתו ה־62. הוא נקבר בבית העלמין המפסטד (אנ') שבווסט המפסטד, לונדון.

הצוואה שנחתמה על ידו ביום מותו הייתה נושא לתביעה, שקרובי משפחתו היו צד בה, אך העניין הוסדר בהסכם.

אדווין לונג, שוק הנשואים בבבל
לונג התחתן עם בתו של ד"ר ויליאם אייטון, ובנו, מוריס לונג, נהרג בתאונת רכבת בבורגוס בספרד ב־23 בספטמבר 1891.

מלבד גלריית אדווין לונג ברחוב אולד בונד, מספר תמונות שלו נאספו יחד לאחר מותו, והיוו גרעין לגלריה לאמנות נוצרית שהחליפה את יצירותיו של גוסטב דורה בגלריה הידועה ברחוב ניו בונד.

לונג היה בעל ניסיון ניכר כצייר פורטרטים אך הצלחתו בתחום זה לא הייתה בולטת, אם כי הוא זכה לפטרונות מהחברה הגבוהה וזכה למחירים טובים. הוא צייר עבור הברונית בורט קוטס (הפטרון הראשי שלו) דיוקנאות שלה, של אומנתה ובת לווייתה האנה בראון ושל השחקן הנרי אירווינג (אנ'). בין שאר הדיוקנאות שיצר בשנותיו האחרונות היו דיוקן זיכרון של המדינאי הטורי סטפורד נורתקוט, הרוזן הראשון מאידסליי (אנ'), שאותו צייר לגלריית הדיוקנאות הלאומית, דיוקנאותיהם של הקרדינל הנרי אדוארד מאנינג (אנ') (אולי הדיוקן הטוב ביותר שלו), סמואל קוזינס (אנ'), סר אדמונד הנדרסון (אנ') ואחרים.

גלריה
-----

* מרי דיקסון מרי דיקסון
* ג'ורג' ג'יימס מקדואל ג'ורג' ג'יימס מקדואל
* נגנת המנדולינה נגנת המנדולינה
* לפני האמבטיה לפני האמבטיה
* השבויה האשורית השבויה האשורית
* המלכה אסתר (אנ') המלכה אסתר (אנ')
* חגיגה מצרית חגיגה מצרית
* חמש הנבחרות חמש הנבחרות

קישורים חיצוניים
----------------

ויקישיתוף מדיה וקבצים בנושא **אדווין לונג** בוויקישיתוף

הערות שוליים
------------

1. ↑  Lionel Henry Cust, Long Edwin Longsden, **Dictionary of National Biography, 1885-1900** Volume 34
2. ↑  (Times, 13 and 14 Dec. 1892).

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb135118274 (data)
* GND: 120999048
* ISNI: 0000 0000 6681 4681
* LCCN: n98047563
* NGV: 1089
* RKD: 50715
* SNAC: w60g6m62
* SUDOC: 050384058
* ULAN: 500007608
* VIAF: 30381624
* WorldCat: lccn-n98047563

 |